Ekki er vitað hvaðan hrosshausinn kom sem settur var á níðstöng við Sólsetrið undir Esjurótum í síðustu viku. Ekki liggur heldur fyrir að hverjum níðið beindist.
Lögreglan á höfuðborgarsvæðinu hefur málið til rannsóknar. Stella Mjöll Aðalsteinsdóttir lögreglufulltrúi segir að engin tilkynning hafi borist um týnt hross. Ólíklegt þykir að hausinn komi úr sláturhúsi, þar sem strangar reglur gilda um förgun aukaafurða úr sláturhúsum. Rannsókn Matvælastofnunar á hrosshausnum leiddi í ljós að um var að ræða tveggja vetra gamalt tryppi, sem hafði verið aflífað með skoti í höfuðið. Lögum samkvæmt er eigendum hrossa heimilt að fella þau, án þess að dýralæknir sé viðstaddur, svo framarlega sem það sé gert á réttan hátt. Svo virðist hafa verið raunin með þetta hross. Þar sem örmerking hrossa er á hálsinum var enga slíka merkingu að finna. Sigríður Björnsdóttir, dýralæknir hrossasjúkdóma hjá MAST, segir að hausinn hafi ekki verið farinn að rotna, sem þýðir að annaðhvort hafi liðið skammur tími frá því dýrið var fellt þar til stöngin var reist, eða hann verið geymdur í kæli.
Samkvæmt heiðnum sið er tilgangur níðstangar að leggja bölvun á fólk og telst það einungis níðstöng ef haus af hrossi er notaður. Samkvæmt heimildum fréttastofu fannst síðast slík níðstöng í Breiðholti árið 2012 en ekki er vitað hverjum hún var ætluð eða hvar sá sem reisti hana varð sér úti um hrosshausinn. Árið 2018 var andstæðingi laxeldis reist níðstöng á Bíldudal, en sú stöng var með þorskhaus.
Árið 2006 reisti bóndi í Otradal níðstöng með áfestum kálfshausi gegn nágranna sínum, og var fyrir vikið kærður til lögreglu fyrir morðhótun.
Ekki liggur fyrir hvaðan hrosshausinn kom sem settur var á níðstöng undir Esjurótum í síðustu viku. Engin örmerking fannst á hausnum og enginn hefur tilkynnt um týnt hross.